b'\n_START_ARTICLE_\nSamuel Vriezen\n_START_PARAGRAPH_\nSamuel Vriezen (s. 1973 Groningen) on alankomaalainen s\xc3\xa4velt\xc3\xa4j\xc3\xa4 ja pianisti. H\xc3\xa4n aloitti yksityiset pianonsoiton opintonsa 8-vuotiaana Haarlemissa. H\xc3\xa4n opiskeli vuosina 1994\xe2\x80\x932000 s\xc3\xa4vellyst\xc3\xa4 Haagin kuninkaallisessa konservatoriossa Louis Andriessenin, Clarence Albertson Barlowin, Martijn Paddingin ja Diderik Wagenaarin johdolla. Vriezen oli mukana j\xc3\xa4rjest\xc3\xa4m\xc3\xa4ss\xc3\xa4 Concerten Tot en Met -nykymusiikkitapahtumaa Amsterdamissa vuosina 1997\xe2\x80\x932004. H\xc3\xa4n on toiminut my\xc3\xb6s mikrotonaaliselle musiikille omistetun Huygens\xe2\x80\x93Fokker-s\xc3\xa4\xc3\xa4ti\xc3\xb6n johdossa._NEWLINE_Vriezenin s\xc3\xa4vellystuotanto koostuu enimm\xc3\xa4kseen kamari-, vokaali- ja pianomusiikista. Pianistina h\xc3\xa4n on erikoistunut nykymusiikkiin; h\xc3\xa4nen ohjelmistoonsa kuuluu muun muassa Tom Johnsonin teoksia. H\xc3\xa4n on lis\xc3\xa4ksi julkaissut runoja.'